Document ID: 31995R0251

RÅDETS FORORDNING (EF) Nr. 251/95 af 6. februar 1995 om ændring af forordning (EØF) nr. 337/75 om oprettelse af et europæisk center for udvikling af erhvervsuddannelse
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 235,
under henvisning til forslag fra Kommissionen (1),
under henvisning til udtalelse fra Europa-Parlamentet (2),
under henvisning til udtalelse fra Det Økonomiske og Sociale Udvalg (3), og
ud fra følgende betragtninger:
Repræsentanterne for medlemsstaternes regeringer, forsamlet på stats- og regeringschefniveau, vedtog ved fælles aftale en erklæring om hjemstedet for Det Europæiske Center for Udvikling af Erhvervsuddannelse, samtidig med at de vedtog afgørelsen af 29. oktober 1993 vedrørende fastlæggelse af hjemstedet for visse af De Europæiske Fællesskabers organer og tjenester samt Europol (4);
Rådet har ved forordning (EF) nr. 1131/94 af 16. maj 1994 om ændring af forordning (EØF) nr. 337/75 om oprettelse af et europæisk center for udvikling af erhvervsuddannelse (5) fastsat Thessaloniki som centrets hjemsted;
Rådet har i nævnte forordning forbeholdt sig ret til senere at træffe afgørelse om de punkter i Kommissionens forslag, der vedrører centrets personale;
det bør på fællesskabsplan sikres, at der er ensartede forhold, hvad angår personaleforvaltning i de forskellige decentrale organer; forordning (EØF) nr. 337/75 (6) bør derfor ændres;
Kommissionen, der bistås af centrets bestyrelse, bør snarest finde frem til og gennemføre passende løsninger med hensyn til foranstaltningerne vedrørende ordningen for personalet i forbindelse med centrets overførsel fra Berlin til Thessaloniki og forelægge Rådet alle hensigtsmæssige forslag hertil;
på baggrund heraf bør Rådets forordning (EKSF, EØF, Euratom) nr. 1859/76 af 29. juni 1976 om fastsættelse af vilkårene for personalet ved Det Europæiske Center for Udvikling af Erhvervsuddannelse (7) ophæves -
UDSTEDT FØLGENDE FORORDNING:
Artikel 1
Artikel 13 i forordning (EØF) nr. 337/75 affattes således:
»Artikel 13
Centrets personale er underlagt de regler og vilkår, der gælder for tjenestemænd og øvrige ansatte i De Europæiske Fællesskaber.
Centret udøver over for sit personale de beføjelser, der tilkommer ansættelsesmyndigheden.
Centrets bestyrelse vedtager de nødvendige gennemførelsesbestemmelser i samråd med Kommissionen.«
Artikel 2
Forordning (EKSF, EØF, Euratom) nr. 1859/76 ophæves.
Artikel 3
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra den 1. marts 1995.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. februar 1995.

Labels: 10
18
9
15